એક સ્ત્રી તરીકે તમે ખુબ સુંદર અને ગરીમાયુકત છો. આટલી યુવાન વયે જીવનમાં કડવાશ, ચિંંતા અને પીડામાં તમે સાચી રીતે જીવવાનું ભૂલી ચૂકયા છો એવું મને લાગે છે. એકલતાના કોચલામાં તમે તમારી જાતને કેદ કરી લીધી છે. કોઈ સુંદર સ્ત્રીના મુખ પર ક્યારેક જ સ્મિત પ્રગટે તો સમજવુ કે કાં તો એ અભિમાની હોય અથવા એ એની ભીતર અનેક પીડાઓ લઈને જીવતી હોય! તમે અહંકારી નથી એ હું સમજી ચૂક્યો હતો અને તમારી પીડા શું છે તે મારે જાણવું નથી. પણ પરિસ્થિતિ ગમે તે હોય, માણસે અંદરથી આત્મવિશ્વાસ અને આનંદથી જીવી લેવું જોઈએ! દુઃખી થઈને મારી જેમ જીવનથી ભાગી છૂટવાની વૃતિ આપણને વધારે નબળા બનાવે છે અને આપણામાં વધારે કઠોરતા અને કડવાશ પેદા કરે. હું મારા પરિવારથી અને ઘરથી દૂર ભાગીને અહી કંઈક મેળવવા આવ્યો હતો પણ પૂર્ણરૂપે કશું ન પામી શકયો.”